Uitfasering van afsondering verwelkom, maar …Pres. Cyril Ramaphosa. Foto: @KhuselaS/Twitter Politieke partye en burgerlike organisasies het die aankondiging dat die afsonderingstydperk geleidelik uitgefaseer sal word, verwelkom, maar gevra dat daar dringend groter duidelikheid daaroor kom. Pres. Cyril Ramaphosa het Donderdagaand aangekondig die afsonderingstydperk duur nog tot 30 April voort, maar sal daarna geleidelik uitgefaseer word sodat ekonomiese aktiwiteit trapsgewys hervat kan word. Volgens Ramaphosa sal die land op 1 Mei van vlak 5-afsondering na vlak 4 beweeg. John Steenhuisen, DA-leier, het gesê ŉ gefaseerde en risiko-aangepaste model, waar beperkings opgehef word wanneer gegewens daarop dui dat dit veilig is, is van sleutelbelang om kosbare werkgeleenthede te beskerm en te verseker dat die lewensbestaan van miljoene Suid-Afrikaners gered word. John Steenhuisen. (Foto: David Ritchie/ANA) “Ons wag nou vir verdere besonderhede oor hoe die model die verskillende sektore van ons ekonomie en samelewing sal beïnvloed. Dit is belangrik dat daar absolute sekerheid is rakende hierdie nuwe gefaseerde benadering. Die besonderhede moet dus duidelik en ondubbelsinnig wees. Ons kan nie verwarring hê weens teenstrydige verklarings van verskillende ministers nie.” Die DA het weer versoek dat sekere beperkings onmiddellik opgehef moet word. “Alle winkels wat noodsaaklike items verkoop, moet toegelaat word om alle items te verkoop, insluitend elektroniese toerusting, skryfbehoeftes, boeke, skoonheidsprodukte en sigarette. Winkels wat nienoodsaaklike items verkoop, moet ook toegelaat word om onmiddellik te heropen ten einde afleweringsbestellings na te kom. Restaurante en kitskosplekke moet in staat gestel word om hul kombuise te heropen vir aflewering. Alle e-handel-winkels moet toegelaat word om sake te doen.” Die Solidariteit Beweging het ook die proses van uitfasering van die staat van inperking verwelkom, maar glo dat die regulasies meer verslap moes word sodat mense wat gesond en veilig kan werk weer kon terugkeer werk toe. “Indien dit nie gebeur nie, is dit ŉ geval van ‘te min te laat’, en bestaan die gevaar dat die regering baie mense vanweë hongersnood kan laat omkom in sy poging om te keer dat die virus nie mense laat sterf nie.” Flip Buys (Foto: Twitter/Solidariteit) Flip Buys, voorsitter van die Solidariteit Beweging, het gesê die grootste fout wat die regering maak is om te dink dat die staat in plaas van die privaat sektor die ekonomie weer aan die gang moet skop. “Die enigste oplossing is dat die privaat sektor bevry moet word om groot hoeveelhede geld in die ekonomie te pomp. Hierdie geld moet verkry word deur vir die volgende jaar belastings en regeringsregulasies dramaties te verlig, verliesmakende openbare ondernemings te verkoop, staatsuitgawes te besnoei en die armes se bestaanstoelae vir die volgende jaar te verhoog.” Terselfdertyd moet die regering beleggersvertroue dringend herstel om kapitaal na die land te lok deur skadelike beleidsrigtings te laat vaar en staatskapers wat tot dusver skotvry rondloop, te vervolg. “Die eerste drie weke van inperking was nodig om die verspreiding van die virus te keer en om die land se gesondheidstelsel op ŉ groot toename in siek mense voor te berei, maar baie van die inperkingsregulasies was onnodig en het die pandemiekrisis verder vererger. Die VF Plus het ook Ramaphosa se aankondiging verwelkom, maar gesê dit is nou van die grootste belang om so gou en so deeglik moontlik die detail betreffende vlak 4 bekend te maak om die onlangse verwarring rakende regulasies te voorkom. Dr. Pieter Groenewald. (Foto: VF Plus) Dr. Pieter Groenewald, VF Plus-leier, het gesê dit is belangrik om ŉ sinvolle balans te vind tussen die verspreiding van die virus en die ontsluiting van die ekonomie. Daar moet duidelike kommunikasie wees oor wat toelaatbaar gaan wees. “Die detail ontbreek nog oor presies wat die verskillende vlakke van ontsluiting bepaal en watter sakesektore en watter regulasies op elke vlak herroep sal word. Wat die VF Plus betref, lê die moontlike angel hiervan in die detail. Die sukses van die geleidelike ontsluiting van die inperkingstydperk om die ekonomie te laat herleef, sal grootliks afhang van wanneer, waar en watter sektore toegelaat gaan word om te heropen.” Dit is steeds van die allergrootste belang vir die VF Plus dat kleiner ondernemings soos eenmansake in ŉ posisie gestel word om so gou doenlik te begin werk en ŉ inkomste te genereer, het Groenewald gesê. Die burgerregte-organisasie AfriForum meen dat die regering se reaksie op die Covid-19-pandemie nie gebalanseerd is nie en in sommige gevalle eerder groter krisisse as oplossings tot gevolg gehad het. Ernst Roets. Foto: Facebook Ernst Roets, hoof van beleid en aksie by AfriForum, het gesê die organisasie sal voortgaan om magsvergrype deur die staat te beveg en ook praktiese maatreëls voorlê om die staat van inperking verantwoordelik te verslap. “Ons spreek ons sterk uit teen drakoniese maatreëls wat tans deur die staat afgedwing word, waaronder die departement van toerisme se gebruik van ras as maatstaf vir die toekenning van Covid-19-hulp aan toerisme-ondernemings; regulasies wat die staat mag gee om enigiemand te vervolg wat positief getoets het vir Covid-19 en weier om na ’n regeringsbeheerde kwarantynkamp vir Covid-19-pasiënte te gaan; én regulasies wat gemeenskappe verhoed om na hulle eie veiligheid om te sien deur middel van gemeenskapsveiligheidinisiatiewe soos buurtwagte en gemeenskapspolisiëringsforums.”